Vuokra-asunnossaan hamppua kasvattanut kuopiolainen mies tukki tiskialtaan ja aiheutti huoneistoon sekä kahteen alapuolella olevaan asuntoon yhteensä 52 142 euron vesivahingot.

Täysin tukittu tiskiallas aiheutti vesivahingon, joka laajeni alakerrankin asuntoihin. Itä-Suomen Poliisilaitos

Itä-Suomen hovioikeus ei ole muuttanut 28-vuotiaalle miehelle Pohjois-Savon käräjäoikeudessa tuomittua seitsemän kuukauden ehdollista vankeusrangaistusta. Tuomio tuli huumausainerikoksesta ja törkeästä vahingonteosta.

Tuomittu on velvoitettu korvaamaan kaupungin vuokra-asuntoyhtiölle Niiralan Kulmalle 13 860 euroa ja LähiTapiolalle 24 161 euroa.

Niiralan Kulman omistamassa kerrostalossa Itkonniemen kaupunginosassa asuva henkilö alkoi ihmetellä syyskuussa 2016, kuinka keittiön katosta valuu vettä. Asukas päätti soittaa huoltomiehelle.

– Menin suoraan sen asunnon ovelle, mistä vettä valui alakerran asuntoon. Soitin asunnon ovikelloa, mutta kukaan ei tullut avaamaan. Minulla oli yleisavain, mutta en päässyt asuntoon sisään, koska väliovi oli teljetty. Soitin hätäkeskukseen ja paikalle tuli poliisipartio, huoltomies kertoi kuulustelussa.

Asunto oli kauttaaltaan törkyisessä kunnossa. Itä-Suomen Poliisilaitos

Asunnossa asunut mies suostui avaamaan oven poliiseille.

– Havaitsin asunnossa heti huumekasvattamon. Asunto oli epäsiisti ja asukas sekavan oloinen, huoltomies raportoi.

Hän huomasi keittiön tiskialtaan olevan täynnä vettä. Viemäri ei vetänyt. Altaan alla oli vettä ja lastulevyistä tehty astiakaappi oli turvonnut.

Asukas oli tukkinut tiskialtaan ruoantähteillä ja mullalla.

– Vesi oli valunut jo pitkään. Vesi oli valunut kahteen alla olevaan asuntoon eli kahteen kerrokseen sekä kellarikerrokseen asti. Vesivahinko ei ole voinut syntyä yhdessä yössä, huoltomies pohti.

Asukas puhui kuulustelussa vain keittiön hanan vuotamisesta.

– Laitoin vuotokohtaan vadin ja vaihdoin sitä aina kun vati täyttyi. Huomasin vuodon noin pari viikkoa ennen kuin huoltomies tuli asuntooni ja asunnostani löytyi kannabiskasveja. En ilmoittanut asiasta huoltomiehelle, koska minulla ei ollut puheaikaa puhelimessa.

Vesivahinkojen korjaamisesta tuli iso ja kallis operaatio. Hampunkasvattajan alapuolella olevissa huoneistoissa asuneille jouduttiin järjestämään väistöasunnot.

28-vuotias mies tuomittiin jättikorvauksiin törkeästä vahingonteosta ja huumausainerikoksesta. Itä-Suomen Poliisilaitos

28-vuotias mies aiheutti Niiralan Kulman mukaan 52 142 euron vahingot.

Syyttäjä vaatii miehelle Pohjois-Savon käräjäoikeudessa rangaistusta huumausainerikoksesta ja törkeästä vahingonteosta. Mies myönsi huumesyytteen, mutta kiisti syytteen törkeästä vahingonteosta.

Hän myönsi olevansa tuottamuksellisesti vastuussa Niiralan Kulman 13 041 euron ja LähiTapiolan 24 011 euron korvausvaatimuksista. Mies vaati kuitenkin, että korvausvelvollisuutta sovitellaan, koska hän on varaton ja Niiralan Kulma ja LähiTapiola ovat vakavaraisia.

LähiTapiola oli tehnyt Niiralan Kulmalle maksamaansa korvaukseen 37 prosentin vähennyksen kerrostalon iän perusteella.

28-vuotias mies oli toiminut käräjäoikeuden mukaan tahallisesti. Vettä oli valunut jo hänen asunnostaan jo pitemmän ajan ja mies oli suhtautunut välinpitämättömästi vahingon laajenemiseen.

Käräjäoikeus tuomitsi miehen syyskuussa 2018 huumausainerikoksesta ja törkeästä vahingonteosta seitsemän kuukauden ehdolliseen vankeusrangaistukseen. Oikeus velvoitti tuomitun korvaamaan Niiralan Kulmalle yhteensä 13 041 euroa ja LähiTapiolalle 24 011 euroa.

28-vuotias mies valitti ratkaisusta Itä-Suomen hovioikeuteen. Hän vaati syytettä törkeästä vahingonteosta hylättäväksi. Mies myönsi perusmuotoisen vahingonteon.

Mies vaati myös vahingonkorvauksien sovittelua yhteen kymmenesosaan vahingon määrästä. Hän kuvaili hovioikeudelle, kuinka korvaukset muuten romahduttavat hänen taloutensa.

Hovioikeus viittaa perusteluissaan siihen, kuinka viemäriputkessa on ollut runsaasti multaa ja se on tukkinut viemärin. Hovioikeuden mukaan on riidatonta, että mies on havainnut vesivuodon eikä hän ole ilmoittanut vuodosta Niiralan Kulmalle tai kiinteistönhoitajalle.

Hovioikeus toteaa käräjäoikeuden tavoin, että mies on tahallaan vahingoittanut Niiralan Kulman tiloja.

Hovioikeus ei muuta hiljattain antamassaan päätöksessä käräjäoikeuden tuomion lopputulosta. 28-vuotias mies joutuu jo käräjäoikeudessa tuomittujen korvausten lisäksi maksamaan LähiTapiolalle 150 euroa hovioikeuskuluja ja Niiralan Kulmalle 818 euroa hovioikeuskuluja.